**De crezi în poezie…**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De crezi în poezie,

În sfânta armonie

Din bolţile cereşti,

Când noaptea-nseninată

Luceşte-ncoronată

De stele ce iubeşti;

De crezi în tinereţe,

În gingaşa frumseţe

Ce-aprinde dulce dor,

Şi-n tainica uimire

Ce insuflă a ta privire,

O! scumpul meu odor!

De crezi în al tău frate,

În suflete curate,

În cer, în Dumnezeu…

Precum eu cred în tine

Ca în cerescul bine,

Crede-n amorul meu.